Bjørn Westh (S), 1997-12-16:
Det er en spændende tid, vi lever i, ikke mindst på trafikområdet.
Det er jo rigtigt, at de store faste forbindelser over Storebælt og Øresund tegner et helt nyt og spændende billede af vores trafik i Danmark.
I den forbindelse er det også meget vigtigt, at vi ser på jernbanen, og man kunne måske ønske sig, at vi havde set på jernbaneinvesteringerne også i sammenhæng med de faste forbindelser.
Det er i hvert fald vigtigt for mig at understrege, at den jernbane, vi har i dag, for en meget stor dels vedkommende er bygget i det 19. århundrede, er brugt i det 20. århundrede, men nok ikke lever helt op til det 21. århundredes krav, så det er vigtigt for os, at vi også får investeret i banelegemet.
Samtidig skal der også investeres i materiellet.
Også her må vi sige, at vi i de senere år måske har været for tilbageholdende, men alene inden for nærværende år er der truffet beslutninger om investeringer i nyt materiel for ca. 11 mia. kr., så her sker der altså også noget.
Jeg håber ligesom hr. Kaj Ikast på, at det konstruktive arbejde, der har været om alle de store ting, jeg her har nævnt, kan fortsætte også i den kommende periode.
Lovforslaget her er især nyt på to områder.
Den ene ting er kontraktstyring, hvor Folketinget i og for sig får en bedre mulighed for at sikre sig en tilfredsstillende trafik de steder i landet, hvor denne trafik skal drives.
Og som hr. Svend Heiselberg er inde på, kan man faktisk godt sige - i
modsætning til, hvad nogle siger - at dette her kan være en trussel mod de ydre områder, men så kan man sige, at netop kontraktstyring kan gøre, at disse områder nu gennem kontrakterne kan sikre sig en mere direkte trafikforsyning, end de tidligere har kunnet gøre.
Hr. Søren Hansen var inde på, at jernbanen gerne måtte løse opgaverne mere elegant, end man gør det i dag.
Det kan jeg fuldt ud tilslutte mig.
Hr. Søren Hansen var også inde på, at det gjaldt om at få investeret rigtigt i jernbanen for at få den opbygget til den standard, der skal være, og han lagde så op til det andet nye i lovforslaget, nemlig at der åbnes for udbud.
Det ene er kontraktstyring, det andet kan man sige er en åbning for andre operatører på banelegemet.
Hr. Søren Hansen tilskyndede til, at vi levede efter mottoet at skynde sig langsomt, og det er netop det, der er lagt op til med et udbud i begrænset omfang i starten, nogle procent måske, der kan vokse, og så skal vi tage stilling til, om det er godt eller dårligt.
Hr. Svend Heiselberg var inde på, at DSB skal være en moderne virksomhed, og set i den forbindelse er det måske heller ikke så dårligt for DSB at have andre operatører på skinnerne, som man kan måle sig med og vise, at man faktisk er bedre end de andre.
Måske er man ikke så god, og så kan man prøve at blive lige så god, som de andre er.
Det er ikke altid, det er så dårligt at have nogle at måle sig mod.
Hr. Svend Heiselberg var også inde på godstrafikken, og her kan man måske mærke, at der er lidt forskel i temperaturen i salen. Jeg tror, de fleste er enige i det principielt rigtige i at have så meget gods på jernbaneskinner som muligt, i hvert fald det tunge gods, der skal over længere afstande.
Her tror jeg, at jeg må sige til hr. Svend Heiselberg, at det må være en bestræbelse.
Det kan godt være, at der er andre transportører, der gerne vil transportere godset, men hvis de ikke kan gøre det så sikkert og så miljømæssigt rigtigt, som man kan på jernbanen, så foretrækker jeg jernbanen, hvis det kan foregå på en rimelig fornuftig måde.
Jernbanen får en chance, siger hr. Kaj Ikast, og det mener jeg også.
Jeg tror også, man må sige, at der i udlandet arbejdes på at give jernbanen en chance.
For eksempel har jeg indtryk af, at det bliver til alvor med at bygge flere jernbaner gennem Alperne i Schweiz for at få godset over på jernbaneskinner dér.
I den forbindelse synes jeg, at det, som hr. Tommy Dinesen var inde på, nemlig den rullende landevej, bliver
endnu mere interessant, end den er i forvejen
Jeg synes, den er interessant i forvejen, men skal gods i højere udstrækning fremover gennem Alperne på tog, kan man lige så godt sætte det på togene længere mod nord end først gøre det, når man er nede ved Alperne.
På den måde vil jeg sige til hr. Tommy Dinesen, at jeg bestemt ikke har glemt tankerne om den rullende landevej.
Hr. Tommy Dinesen var inde på et lidt mere konkret spørgsmål: Når han nu vil overtage Nordvestbanen og forlader Folketinget og vil til at være jernbanedirektør, kan han så være sikker på, at han også får IC3-tog med i udbudet?
Formentlig ikke i første omgang, men jeg håber da, at når vi får eltog på flere strækninger, end vi har i dag, bliver der frigjort IC3-tog, og så kan de også komme til at køre på Nordvestbanen.
Jeg vil ikke udelukke, at man til den tid også kan lave nogle udbud, hvor der indgår noget materiel af den standard.
Men jeg synes ikke, det skal holde hr. Tommy Dinesen tilbage fra at interessere sig for en direkte virksomhed med at drive jernbaner, selv om der ikke er IC3-tog endnu.
skal være udbud på.
Det er ikke besluttet nu, og jeg vil gerne sige, at det er noget, som vi gerne vil drøfte med mange, inden vi træffer en beslutning om, hvilke steder der er egnede til at starte med.
Fru Vibeke Peschardt var meget inde på godstransport, med god ret synes jeg, og hun var inde på, at miljø- og regionaltilskud er noget af det, der skal bruges aktivt for at fremme miljøtankegangen med hensyn til gods.
Fru Vibeke Peschardt var også inde på det vigtige i den lov, der skal komme som en opfølgning, en tvillingelov, til dette lovforslag, nemlig om DSB som en selvstændig offentlig virksomhed, og jeg skal love, at jeg skal arbejde på, at forslaget kommer frem så hurtigt som muligt efter denne førstebehandling, så man også får lejlighed til at se lovene i sammenhæng.
Privatbanerne vil blive taget op, og jeg deler ligesom fru Vibeke Peschardt ønsket om, at de får flere penge, men jeg er nødt til at sige, også af hensyn til vores samarbejdspartnere i Socialdemokratiet, at vi hele tiden har økonomiske hensyn, vi skal tage her i kongeriget, og at vi ikke kan opfylde alle vores ønsker til vejtrafikken, til nye veje, til færgerne, til jernbanen eller alle de andre ting, vi gerne vil.
Vi er nødt til at prioritere, så jeg kan ikke udstede nogen blankocheck.
Men jeg er enig i, at der er behov for bedre materiel, og at vi må arbejde for det.
Det er ikke, fordi jeg ønsker, at der skal være mange bemyndigelser i en sådan lov, men jeg tror, at denne lov har en sådan karakter, at det er naturligt, at der er mange bemyndigelser til at udforme kontrakter og sådan noget.
Men alt skal naturligvis laves i sammenhæng med de aftaler, der er indgået, og med den lovgivning, der bliver vedtaget, og med de bemærkninger, der kommer til at knytte sig til den. Fru Jette Gottlieb var inde på nogle mere specifikke spørgsmål om, hvordan loven skulle defineres, for eksempel hvad fri trafik er.
For det første mener jeg, det er vigtigt, at vi bestemmer os for, hvad offentlig servicetrafik er: Hvad det er, som Folketinget mener, befolkningen skal have som trafiktilbud som minimum og som godstransportmuligheder som minimum, og det må vi først og fremmest sikre os.
Men er der så nogle, som derudover, når det er sikret, gerne vil køre med tog, synes jeg, at de skal have lov til det, for jeg vil ligesom fru Jette Gottlieb gerne have både mere og bedre jernbane.
Den fri trafik er i og for sig et udtryk for, at er der skinner, der ligger tomme hen, når vi har gennemført de trafikforbindelser, som Folketinget har bestemt skal gennemføres, må andre, hvis de kan gøre det sikkert og forsvarligt, gerne benytte disse skinner, så vi får mere jernbane.
Det er klart, at der kan blive diskussion om, om der er plads, eller om der ikke er plads, og så har vi bl.a. et jernbanenævn til at tage stilling til det.
Hr. Arne Melchior roste med rette medarbejderne mange steder, og jeg vil også gerne sige, at jeg føler, at medarbejderne i DSB er engageret i at gøre jernbanen bedre og også gøre den til det 21. århundredes trafikform.
Det synes jeg hr. Arne Melchior med rette roser personalet for.
Man vender front mod fremtiden, tror jeg, hr. Arne Melchior sagde, og det synes jeg er rigtigt.
Med hensyn til spørgsmålet om de handicappede og cykler er det jo ikke meningen, at det skal blive dårligere, og jeg mener bestemt, at vi i udbudene og kontrakterne skal sikre os, at andre operatører lever op til nogle kvalitetskrav.
Men en kontrakt er jo netop også en fastlæggelse af, hvilken kvalitet der skal være, og her kan vi tage disse forhold med.
Jeg håber, at vi får et godt og konstruktivt udvalgsarbejde og gerne et meget grundigt udvalgsarbejde.
Det er en vigtig lovgivning, og jeg glæder mig til det arbejde.